**О Т Ч Е Т** на
 Настоятелството на НЧ “Стефан Генчев – 1901 г.“ с. Хрищени
 за 2020 г.

 Уважаеми читалищни дейци, гости, самодейци и читатели, добре дошли на годишното отчетно събрание за 2020 г.
 Както всяка година така и тази усилията на Настоятелството бяха насочени към развитието и утвърждаването на духовните и културни ценности на нашето общество, укрепване на читалището като местен център с културно – просветни, информационни и социални функции, към подпомагане на традиционните форми на културата и фолклора и осигуряване трансмисията им към следващите поколения. Повишаване ролята на читалището и превръщане в общодостъпен център на библиотечно осигуряване, личностна реализация и нови нива на компетентност. За своята 120 годишна история нашето читалище е имало години на високи постижения и на затишия в неговата дейност, но и през най - трудните моменти не е преставало да съхранява най-ценните ни културни традиции, родолюбието, нравствените и граждански добродетели, жаждата за знания, необходимостта от любима книга. Няма семейство в селото ни, което да не е дало своя принос в развитието на читалищната дейност, доброволен труд, участие в различни самодейни колективи, дарения на средства, книги и др. Затова то се е запазило и продължава да дава на поколения хрищенци светлина, развлечение и знания. Нашето прекрасно и слънчево село е едно от най-големите села в общината. В него живеят, учат и се трудят над 2200 души. Около 1/3 от населението са роми, голяма част са пенсионери, много семейства живеят и работят извън България. В селото ни има подходящи условия за обучението на децата, но повечето предпочитат учебните заведения в Стара Загора.

 Библиотечната ни дейност е на много добро ниво. В момента библиотеката разполага с 8 142 библиотечни документа. През изтеклата година новонабавените книги са 139. От тях 91 книги са закупени от читалището, а останалите 48 книги са набавени от дарения. Дарителите са Община Стара Загора – 11 книги, Диана Атанасова - 10 книги, Нела Василева – 14 книги, Ивана Герасимова Илиева – 2 книги. Читателите са 57 души, като 16 от тях са деца. Заетите книги през цялата година са 429, а посещенията в библиотеката са 343, като 84 от тях са за ползване на компютрите. Отчислените книги са 1520 броя. Високият брой на отчислените книги се дължи на направената инвентаризация през изтеклата година, която установи доста липсващи книги. Библиотеката е отворена през целия ден, всеки има възможност да чете или да заеме книга за дома.

 От месец юли 2018 г. в библиотеката вече работи квалифициран персонал с професия „Библиотекар”.
 През цялата година читалището е отворено за всички, които имат нужда от общуване, от хубави книги, от изяви на сцената от обсъждане на теми свързани с читалищната дейност.

 През отчетния период дейността на читалището трябваше да протече по изготвен годишен план и родени през годината нови идеи и инициативи. За съжаление епидемията от Ковид - 19 и въведените епидемиологични ограничения попречиха за провеждането на празника на село Хрищени „Зелен, зелен Гергьовден”, Празника на райската ябълка, както и много други мероприятия през годината. Художествената ни дейност започна от месец януари с отпразнуването на Бабинден. Празника се проведе с много добра организация . Направихме ритуала с поливането на бабата, която беше Стоянка Филипова. Младата булка, която поливаше на бабата беше Деница Христакиева, майка на бебе Дея. След това празника продължи с програма в изпълнение на фолклорната група към читалището и актьорите от Женско дружество „Надежда” към нашето читалище и Пенсионерски клуб.

 През месец февруари, заедно с няколко деца от селото отбелязахме 100 години от рождението на голямата детска писателка Леда Милева, като прочетохме нейни произведения и разгледахме много нейни книжки. На 19 февруари изнесохме презентация за живота и делата на Апостола на свободата Васил Левски и по този начин отбелязахме 147 години от гибелта му. Мероприятието се проведе в библиотеката на нашето читалище.

 И тази година на 1-ви март Баба Марта пристигна – при това засмяна, слънчева и лъчезарна. Заедно с нейните помощнички закичиха малки и големи с червено-белите усукани кончета, носещи ни радост и надежда. Най-много, разбира се се зарадваха децата от училище и детската градина, затова поздравиха Баба Марта с много песнички и стихотворения. Помощничките на Баба Марта тази година бяха Димка Мийкова и Веска Белчева, които зарадваха децата от детската градина, а Янка Стоянова пък беше Баба Марта в училище, където закичи мартенички на всички деца и учители. Посетиха и Кметството, магазините в село и завързаха на всички мартенички за здраве. За празника на Баба Марта в библиотеката беше разположена изложба на мартенички изработени от учениците на ОУ „Христо Ботев” с. Хрищени.

 За Националния празник на България – 3-ти март подготвихме литературна програма, изнесена от учениците пред читалището. Катя Стоянова и Георги Иванов, членове на читалището, изнесоха кратко слово за Освобождението на страната ни. След програмата заедно с Кметството, ученици и учители от училище, членове на женско дружество „Надежда” с Председател Станка Бойчева, членове на пенсионерски клуб и жители на селото поднесохме цветя и венци и отдадохме почит пред паметта на знайни и незнайни родолюбиви българи, които със своята саможертва проправиха пътя към нашето освобождение на паметника в село Хрищени.

 На втори юни заедно с Кметството и част от жителите на селото поднесохме цветя и венци на паметника в Хрищени и така отдадохме почит на големия български революционер Христо Ботев и на загиналите за свободата на България, по-случай 144 години от гибелта му.

 През лятната ваканция много деца дойдоха да си вземат книги, необходими им за обучението. Детето, което прочете най-много книги е Калоян Виталив Димов. За да насърчим и другите деца да четат повече, ние го поощрихме с малък подарък. Също през лятната ваканция проведохме занимателни и образователни занимания в библиотеката за създаване на презентации от децата на тема „Манастирите в България” и „3-ти март – национален празник на България”.

 За поредна година подготвихме подаръци за първокласниците в нашето училище, които ще им са необходими в часовете.

 В навечерието на емблематичния за всички българи празник Денят на будителите, подготвихме поздрав за всички празнуващи на този ден, който беше отправен онлайн от децата Полина и Велизар Тачеви.

 Всяка година посрещаме с усмивка в китното ни село гости от цялата страна за Празника на райската ябълка, които си тръгват от събитието, заредени с много емоции, настроение и прекрасни спомени. Тази година за съжаление е много различна! За това за четиринадесетото издание на празника ние организаторите от Кметство Хрищени и НЧ „Стефан Генчев-1901 г.” отправихме послание към всички да се включат във виртуалния ни конкурс на тема „Райската ябълка – божествено, красиво и вкусно изкушение!”. Много участници от цялата страна се отдадоха на своето въображение, развихриха фантазиите си и пресъздадоха по оригинален начин идеите си. Всичките 35 предложения от рисунки, декорации, аранжировки, стихотворения и вкусни изкушения бяха много интересни, оригинални и тематични. Журито беше много затруднено, кое от тях да отличи, за което реши всички участници да получат грамоти и награди. За четиринадесетия Празник на Райската ябълка подготвихме и изложба, която бе открита на 24 ноември със специалното присъствие на съорганизаторите ни от община Стара Загора, г-жа Милена Желева – заместник кмет, г-жа Анелия Овчарова – представител на отдел „Култура” и кмета на село Хрищени, г-жа Радка Желева. На изложбата бяха изложени аранжировки на райски ябълки и други екзотични плодове, ръчни изработки и рисунки от децата от ДГ „Лилия” село Хрищени, с директор г-жа Милена Ганева и децата от ОУ „Христо Ботев” село Хрищени с директор г-жа Катерина Атанасова. Изложбата беше разположена в Пенсионерския клуб. Всички, които имаха желание да я посетят, го направиха при спазване на всички епидемиологични условия.

 През месец декември бяхме домакини на третото издание на националния фестивал „От Игнажден до Коледа – традиции и съвременност”. Тъй като обстановката в страната не позволяваше да се проведе по нормалния начин, затова ние го обявихме онлайн и фестивалът все пак се случи. При този необичаен начин за провеждане на фестивал, желанието на самодейни групи беше голямо. Получихме 44 видеозаписи от читалища, детски градини и индивидуални участници. Всички те бяха разгледани от тричленно жури в състав академик Крум Георгиев, г-жа Анелия Овчарова и г-жа Донка Жекова. При възрастовите групи отличените групи получиха златен медал, почетен диплом за отлично представяне и грамота. При детските групи двама индивидуални участника получиха златен медал, почетен диплом „Наследници на традициите” и грамота, а седем от детските групи получиха почетен диплом „Наследници на традициите” и грамота. Всички останали участници получиха грамоти. Интересът и желанието за участие беше голям, надяваме се и за напред да е така. Нашето читалище участва в този фестивал с коледарската група и бяхме отличени с почетен диплом „Наследници на традициите”.

 През изтеклата година читалището участва в два проекта. Единият от тях е Конкурс „Агора” – финансиране на празници и културни мероприятия, а другият е за кандидатстване за отпускане на допълнителна субсидирана бройка.

 В сградата на читалището се помещават Клуба на пенсионера - негови членове са около 50 души и Клуба на женското дружество с над 30 души членове. Всеки месец се провеждат рождени дни, изпълнени с много настроение, хумор, песни и танци.
 Читалището е културна единица, която обединява организира провеждането на всички мероприятия, на които с голямо желание и интерес присъстват различни по възраст, но обединени от една цел радетели за запазване на традициите, песните, обичаите и културния облик на селото ни.

 Голяма подкрепа в организирането на празниците получаваме от Кметството в лицето на кмета и секретаря.
 Групата за автентичен фолклор се състои от 8 жени, които се чувстват отговорни и се стараят да присъстват на всички репетиции, да научат новите песни. Корепетитор на групата е Въльо Колев, който свири на гъдулка и помага на жените за тяхното добро представяне. На всички местни и общински прояви групата взема участие, както и артистите от пенсионерския клуб и женското дружество. През цялата година читалището е отворено за всички жители и гости на селото, готови да обсъдят проблеми свързани с читалището, да се включат в инициативи, да помогнат с дела или средства или да дадат нови идеи за предстоящи празници. Читалищното ръководство е оказало съдействие на всички, които се нуждаят от помощта му. Почти няма мероприятие, в което да не си сътрудничи с Клуба на пенсионера, Женското дружество, детската градина и училището. Благодарности на председателите им Карамфила Пенева и Станка Бойчева и на директорите на училището и детската градина г-жа Катерина Атанасова и г-жа Милена Ганева.

 Няма правила, по които да се отбелязва възторгът свързан с даден празник. Вълнението за всеки човек има личен израз. Няма барометър за измерването на градусите на празнуването, то е свободна изява на всеки човек.
 И така, протегнали ръка и отворили за светлина душите си, ние празнуваме истинските празници на сърцето. В знак на почит, благодарност и уважение към нашите прадеди на всички национални празници поднасяме венци и цветя на паметника на загиналите хрищенци и на паметната плоча с имената на основателите на читалището.

 Читалищната сграда вече е в по- добро състояние след направения ремонт през 2017 г. Дограмата на всички прозорци на сградата е сменена, извърши се ремонт на сцената и на цялата концертна зала, смени се ВиК инсталацията, подмениха се осветителни тела и се поднови санитарния възел. Извърши се вътрешно измазване на повечето помещения на читалището. През тази година предприехме да ремонтираме една от стаите в читалището, която беше неизползваема до сега. Стаята стана много хубава след ремонта, лесно се отопля и за напред ще я използваме за различни мероприятия, като лятна работа с децата, срещи и събрания.

 Всяка година преди отчетно събрание се прави проверка на касата и неговата документация.
 През 2020 г. са проведени 3 заседания, 1 отчетно събрание, членували са 54 редовни,12 спомагателни, 1 почетен член, членския внос е 3 лв. Всяка година се провежда отчетно събрание, а на три години, според устава - изборно. Следващото трябва да бъде през 2022 г.

 От 1997 г. Читалището е юредическо лице. Всяка година се изготвят статистически данни, които се представят в Данъчна служба и Статистиката. Отчетни документи се представят в общината. Изготвят се справки за библиотечната дейност, които се представят в библиотека „Захарий Княжески“.
 Документите на читалището в тяхната приходно- разходна част се водят от читалищния секретар.
 През следващата година се надяваме и си пожелаваме, че отново ще се представим добре на наша сцена, по конкурси и събори, ще гостуваме на наши приятели, ще посрещаме както досега самодейни и професионални колективи, ще съхраняваме и ще развиваме нашите традиции, песни и обичаи.
 Нашето читалище повече от век е огнище на българската просвета и култура, ковачница на родолюбието. Като самобитна форма за просвещението и в бъдеще ще играе важна роля за духовното извисяване на жителите на с. Хрищени.

 Председател НЧ:……………

 /Н. Хаджиев/

 Председател на ПК...............
 /Т. Иванова/